Museo Real do Exército dos Países Baixos

Non confundir con: Koninklijk Legermuseum (Museo Real do Exército), con sede en Bruxelas, Bélxica

O Koninklijk Nederlands Legermuseum (en galego: "Museo Real do Exército dos Países Baixos), máis coñecido pola súa forma abreviada Legermuseum, foi o museo nacional das Forzas Armadas dos Países Baixos, con sede no edificio coñecido como Armamentarium, ao pé da canle Oude Delft, na vila surholandesa de Delft, desde 1986 ata 2013. O edificio recibiu a consideración de monumento nacional dos Países Baixos (rijksmonument) en 1967.Ficha de inscrición do edificio no Rijksmonumentenregister  (en neerlandés)

A partir dese ano fusionouse co Museo da Aviación Militar (Militaire Luchtvaartmuseum), vinculado á antiga base aérea de Soesterberg, na provincia de Utrecht, onde se estableceu o novo Museo Militar Nacional (Nationaal Militair Museum).

 Historia 

 Prolegómenos en Arnhem e Leiden 
O museo orixinouse a partir da colección privada de Federic Adolph Hoefer, quen adquiriu o castelo de Doorwerth, próximo á vila de Arnhem, na provincia de Güeldres, para o amosar ao público. O 5 de agosto de 1913 inaugurouse alí o Museo de Artillaría dos Países Baixos (Nederlandsch Artillerie Museum), que o Goberno rebautizou posteriormente como Fundación Museo do Exército dos Países Baixos

Pouco despois do estoupido da segunda guerra mundial decidiuse trasladar o museo desde o castelo de Doorwerth ao Pesthuis (un grande edificio de 1661 cualificado como monumento nacional), na localidade de Leiden, mais a guerra demorou os traballos de restauración e o traslado non chegou a producirse ata 1956.

En 1959 a Fundación pasou a xestionar tamén o edifificio coñecido como Armamentarium (construído entre 1601 e 1692 e que recibira a condición de "real" en 1973), en Delft, onde se levou a cabo unha exhibición temporal, xa en 1986, inaugurada polo Príncipe Bernaldo, marido da Raíña Xiana. 

 O Legermuseum de Delft 
miniatura|Escudo nunha das fachadas do Armamentarium, colocado en 1692, cando concluíron as ampliacións do edificioO museo quedou entón aberto nas súas novas instalacións de Delft, que foron inauguradas oficialmente en 1989 pola Raíña Beatriz.

O novo complexo pasou a albergar o chamado Real Museo Histórico Militar (Koninklijk Militair Historisch Museum), co propósito de proporcionar aos visitantes unha visión completa das guerras nas que participaron os Países Baixos. Mentres o museo permaneceu en Delft tivo unha media de 61.000 visitantes anuais.Estatísticas de 2006 na web do Concello de Delft. (En neerlandés)

 Logo da fusión 
A partir da fusión co Museo da Aviación Militar en Soestermberg e do traslado das exposicións en 2013, buscouse un novo uso para o edificio do Armamentarium.

Unha parte das instalacións é utilizada desde 2014 temporalmente pola Universidade de Tecnoloxía de Delft.Anuncio do comezo das actividades da Universidade de Tecnoloxía de Delft nas instalcións do Armamentarium. No sitio web oficial do edificio. (En neerlandés)"Classes at the Armamentarium". En Delta.TUDelft.nl. (En inglés)

En 2015 o edificio vendeuse a unha sociedade de investimentos que proxecta destinar as instalacións nos próximos anos a un hotel e un restaurante."Armamentarium. Reurbanización do edificio histórico no centro de Delft". En ArsenalDelft-nl. (En neerlandés)

 Notas 

 Véxase tamén 

 Outros artigos 
 Delft

 Bibliografía 
 Van der Meij, J. Catalogus van de Historische Bibliotheek van het Koninklijk Nederlands Legermuseum. Historische Bibliotheek. Delft. 1975.

 Ligazóns externas 
 Sitio web do edificio Armamentarium (en neerlandés)
 Sitio web oficial do Museo Militar Nacional (en inglés)

Categoría:Museos dos Países Baixos
Categoría:Historia dos Países Baixos
Categoría:Arquitectura en Delft
Categoría:Arquitectura civil
Categoría:Rijksmonument